**Tallinna Tervishoiu Kõrgkoolis mitte varem kui 2006. aastal farmatseudi erialale astunud ja farmatseudina lõpetanute immatrikuleerimisest Tartu Ülikooli proviisoriõppesse**

Käesolev ülevaade tutvustab farmatseutide proviisoriõppe vabadele õppekohtadele immatrikuleerimise tingimusi ja korda.

**Taust**

Tallinna Tervishoiu Kõrgkooli (TTK) lõpetanud farmatseutidel on senini olnud võimalus jätkata oma haridusteed Tartu Ülikooli (TÜ) proviisoriõppes 1) eksternõppe, 2) täiendusõppe, või 3) kogu TÜ proviisoriõppe programmi läbimise teel.

Vajadus farmatseutide immatrikuleerimiseks proviisoriõppesse tuleneb kolmest asjaolust: 1) ühiskonnas ja tööjõuturul on vajadus senisest suurema hulga proviisorite järele; 2) TTK lõpetanute hulgas leidub märkimisväärne hulk farmatseute, kes on valmis õpinguid jätkama TÜ proviisoriõppes, senini on mitmeid neist läinud õppima teistesse ülikoolidesse ja seetõttu lahkunud farmaatsiasektorist; 3) TÜ proviisoriõppes on väljalangevuste tõttu vabu õppekohti, millele on võimalik farmatseudid immatrikuleerida.

**Üldpõhimõtted seoses õpingute mahuga**

Euroopa Liidu nõuetele vastava proviisori integreeritud bakalaureuse- ja magistriõppe õppekava läbimine eeldab 300 ainepunkti (EAP) läbimist, millest 180 EAP on saadud õpingute jooksul TTK-s. Kuivõrd TTK ja TÜ farmaatsia õppekavad kattuvad vaid osaliselt, tuleb immatrikuleeritutel esmalt omandada need TÜ eeldusained, mis on vajalikud õpingute jätkamiseks proviisoriõppes. Ühtlasi tuleb proviisoriõppesse immatrikuleerituna omandada täiendavalt 120 EAP.

**Integreerimise põhimõtted proviisoriõppega**

TÜ proviisoriõppe vabadele õppekohtadele immatrikuleerimist saavad taotleda need farmatseudid, kes on TTK farmatseudi õppekaval õppimist alustanud mitte varem kui 2006. aastal. Farmatseudid immatrikuleeritakse proviisoriõppe III kursuse üliõpilasteks ning neil on kõik TÜ üliõpilastele omased õigused ja kohustused. Õppeaasta algab 1. septembrile lähimal esmaspäevasel päeval.

Immatrikuleeritud üliõpilased läbivad esimesel õppeaastal õpingud eriprogrammi järgi eesmärgiga omandada kahe semestri jooksul järgnevate õppeainete läbimiseks vajalikud eeldusained mahuga 30 EAP õppeaasta kohta. Teisel õppeaastal võtavad nad osa korralisest õppetööst koos teiste IV kursuse proviisoriõppe tudengitega ja tegelevad senini läbimata õppeainete omandamisega mahuga 30 EAP mõlemal semestril. Kolmandal õppeaastal jätkavad nad õpinguid koos teiste V kursuse proviisoriõppe tudengitega ja läbivad seni veel lõplikult omandamata õppeaineid mahuga 30 EAP mõlemal semestril.

Kuivõrd TTK lõpetanutel on 6-kuuline apteegipraktika juba tehtud, kasutavad nad seda aega uurimistöö tegemiseks ja kaitsmiseks, lõpueksamiks valmistumiseks ja vajadusel muuks vajalikuks õppetööks. Proviisoriõppe lõpueksam toimub V kursuse kevadel kõikidele üliõpilastele samal ajal ja samadel tingimustel.

**Proviisoriõppe vabadele kohtadele immatrikuleerimise taotlemine ja selle tingimused**

Immatrikuleerimine toimub avalduse, sisseastumiseksami ja personaalse vestluse alusel. Immatrikuleerimise taotlemiseks tuleb täita järgmised tingimused.

1. Mitte varem kui 2006. aastal TTK farmatseudi erialale astunud ja 2009. lõpetanud esitavad TÜ meditsiiniteaduste valdkonna õppeprodekaanile hiljemalt 15. augustil isikliku avalduse TÜ proviisoriõppesse astumiseks. Avaldus tuleb saata elektrooniliselt koos digiallkirjaga õppekorralduse spetsialistile ([liina.parnamae@ut.ee](mailto:liina.parnamae@ut.ee)) ja farmaatsia instituudi sekretärile ([merle.tiidemaa@ut.ee](mailto:merle.tiidemaa@ut.ee)).

2. Jooksval kalendriaastal TTK lõpetanud farmatseutidel kvalifitseerub TTK lõpueksam TÜ sisseastumiseksamiks. Pingeritta lülitatakse vaid need, kes on lõpueksami teinud hindele A või B. Kui TTK lõpueksam on sooritud varem kui jooksval kalendriaastal, tuleb TÜ farmaatsia instituudi juures sooritada sisseastumiseksam proviisoriõppesse. Sisseastumiseksam hõlmab TTK õppekavas käsitletud teemasid ja tuleb sooritada positiivselt (mitte vähem kui 51% õigeid vastuseid).

Kandidaadid pannakse vastavalt eksamitulemustele (õigete vastuste protsent) pingeritta ja immatrikuleeritakse vastavalt vabade kohtade arvule juhul, kui kandidaat läbib positiivselt ka punktis 3 kirjeldatud vestluse.

3. Lisaks eksamile peab immatrikuleerimist taotlev kandidaat positiivselt läbima vestluse TÜ farmaatsia instituuti esindavatest õppejõududest koosneva komisjoniga. Vestluse käigus hinnatakse kandidaadi motivatsiooni õpingute jätkamiseks ning üldist silmaringi. Komisjonil on põhjendatud juhtudel õigus kandidaati immatrikuleerimiseks mitte soovitada.

4. Pärast avalduse esitamist ja vastuvõetuks osutumist tuleb kahe nädala jooksul TTK õppeained 180 ainepunkti ulatuses TÜ proviisoriõppesse varasemate õpingute ja töökogemuse arvestamise (VÕTA) kaudu üle tuua ja maksta nende eest tasu [vastavalt kehtivale hinnakirjale](http://webdesktop.ut.ee/wd/?page=pub_get_ttxt_dokv_file&pid=23324609&lang=est&u=20200303093913&desktop=57835&r_url=%2Fwd%2F%3Fpage%3Dpub_list_dynobj%26pid%3D%26tid%3D69329%26u%3D20200303093913) (hinnaga 7 eurot ainepunkt ehk kokku 1260 eurot). Otsus VÕTA korras õppeainete ülekandmiseks peab olema tehtud enne immatrikuleerimist. VÕTA-komisjon tegutseb TÜ farmaatsia instituudi juures.

5. Detailne õppeprogramm tehakse teatavaks maikuus.

**Täiendav info:**

Kaasprofessor Daisy Volmer

TÜ farmaatsia instituudi juhataja

TÜ proviisori bakalaureuse- ja magistriõppe integreeritud õppekava programmijuht,

tel. 7 375 288, daisy.volmer@ut.ee